BLF sál 'wit' grond, veral wynplase beset | Netwerk24
Deur Philda Essop 03 Junie 2019 18:51
Andile Mngxitama, BLF-leier, het Maandag dié standpunt van die party bevestig nadat 'n verklaring hieroor weer die ronde gedoen het.
Hy het gesê die party het nie onlangs 'n verklaring daaroor uitgereik nie, maar dit is die algemene standpunt van die party om grond te beset wat in die hande van wit mense is.
Hy het gesê die feit dat die BLF nie in die parlement verteenwoordig word nie, sal hulle nie keer om grond te beset nie. "Trouens, dit motiveer ons om grond te beset," het Mngxitama gesê.
"Ons vra dat grond wat in die besit van wit mense is, beset word. Dit moet produktiewe grond wees wat wit mense besit. Ons wil die koloniale grondeienaarskapspatrone omdraai. Ons sê dit gereeld," het hy bygevoeg.
In die verklaring word vrywilligers versoek om deel van die grondbesetting te wees.
"Ons kry dié vrywilligers," het hy gesê.
Volgens Mngxitama is die proses aan die gang en word spesifieke grond geteiken. "Ons groot teiken is die Wes-Kaapse wynplase. Ons het reeds meer as 60 interdikte teen ons om die besetting te verhoed," het Mngxitama gesê.
Op 'n vraag oor of hy nie bekommerd is dat dié standpunt geweld kan aanhits nie, het Mngxitama geantwoord dat daar geweld oral in Suid-Afrika is, maar dat dit nie weens die BLF is nie.
"Dink jy die BLF gaan gekeer word deur 'n hofbevel, ons is hier om regverdigheid te verseker," het hy gesê.
Hy is ook nie bekommerd dat BLF-lede in hegtenis geneem kan word nie. "Ons word reeds in hegtenis geneem deur armoede, vernedering en ongeregtigheid.
"Enigiemand wat wil grond hê, moet bereid wees om tot die uiterste te gaan. Ons is nie Gucci-revolusionêre nie," het hy gesê.